মহাকুম্ভে নতুন নিয়ম! অমৃত স্নানের আগে কী নির্দেশিকা যোগীর?

ওয়েব ডেস্ক: একের পর এক দুর্ঘটনায় রক্তাক্ত হয়েছে প্রয়াগরাজের মহাকুম্ভ (Mahakumbh 2025)। স্বাভাবিকভাবেই মেলার ব্যবস্থাপনা নিয়ে প্রশ্ন উঠছে। তাই এবার মহাকুম্ভের সুষ্ঠ ব্যবস্থাপনা নিশ্চিত করতে উত্তরপ্রদেশ সরকার (Uttar Pradesh Government) আরও কড়া পদক্ষেপ গ্রহণ করছে। সোমবার বসন্ত পঞ্চমী উপলক্ষে অনুষ্ঠিত হবে ‘অমৃত স্নান’ (Holy Bath)। এই দিনে লক্ষ লক্ষ পুণ্যার্থী সঙ্গমস্থলে স্নান করতে আসবেন। স্বাভাবিকভাবেই, অন্যান্য দিনের তুলনায় জনসমাগম কয়েকগুণ বেশি হবে। এই পরিস্থিতিতে যাতে আর কোনও দুর্ঘটনা না ঘটে, সেই জন্য প্রশাসনকে সর্বোচ্চ সতর্ক থাকার নির্দেশ দিয়েছেন উত্তরপ্রদেশের মুখ্যমন্ত্রী যোগী আদিত্যনাথ (Yogi Adityanath)।

শনিবার প্রয়াগরাজে (Prayagraj) একটি উচ্চপর্যায়ের পর্যালোচনা বৈঠক করেন মুখ্যমন্ত্রী। প্রশাসন সূত্রে জানা গিয়েছে, মুখ্যমন্ত্রী স্পষ্ট নির্দেশ দিয়েছেন যে, মেলার ঐতিহ্য বজায় রেখে আখড়াগুলির শোভাযাত্রা যথাযথ নিয়ম মেনেই হবে। তবে তা নির্দিষ্ট সময়ের মধ্যে সম্পন্ন করতে হবে। তিনি নিরাপত্তা ব্যবস্থা আরও কঠোর করার পাশাপাশি ট্রাফিক ব্যবস্থাপনা সুষ্ঠুভাবে পরিচালনার নির্দেশ দিয়েছেন।

আরও পড়ুন: দেশের প্রথম নিরামিষ ট্রেন, পাওয়া যাবে না কোনও আমিষ খাবার

এসবের পাশাপাশি নিরাপত্তার বিষয়ে বিশেষ নজর দিতে বলা হয়েছে পুলিশ ও প্রশাসনকে। মুখ্যমন্ত্রী নির্দেশ দিয়েছেন, পার্কিংয়ের জায়গা বৃদ্ধি করতে হবে, যাতে যানজট এড়ানো যায়। একইসঙ্গে পুণ্যার্থীদের যাতে দীর্ঘ পথ হাঁটতে না হয়, তার জন্য বিশেষ ব্যবস্থা গ্রহণের কথা বলা হয়েছে। ভিড় নিয়ন্ত্রণের জন্য গুরুত্বপূর্ণ জায়গাগুলিতে শীর্ষ আধিকারিকদের মোতায়েন করা হবে বলে জানিয়েছে প্রশাসন।

বসন্ত পঞ্চমীর দিন পুণ্যার্থীদের নিরাপত্তার কথা মাথায় রেখে প্রশাসন একাধিক নতুন ব্যবস্থা নিয়েছে। বিশেষ করে ‘অমৃত স্নান’-এর দিন এবং তার আগে-পরে ভিআইপিদের জন্য আলাদা কোনও বিশেষ ব্যবস্থা রাখা হবে না। জনসাধারণের সুষ্ঠ স্নানের সুযোগ তৈরি করতে প্রশাসন সমন্বিত পরিকল্পনা গ্রহণ করেছে। কোন পথে পুণ্যার্থীরা প্রবেশ ও প্রস্থান করবেন, কোন রাস্তা বন্ধ থাকবে— তা নিয়ে নির্দিষ্ট নির্দেশিকা তৈরি করা হয়েছে।